சரி, உங்கள் காரைக் கண்டுபிடித்துவிட்டீர்கள். அதனைத் திறக்கத் தேவைப்படும் சாவியை எங்கு வைத்திருக்கிறீர்கள் என்பது மறந்து போய்விட்டதா? பேண்ட் பாக்கெட்டிலா, மனைவியின் கைப்பையிலா? பொருட்கள் வாங்கி நிரப்பி விட்ட பையின் கீழ்ப் புறத்திலா? அல்லது சாப்பிட்ட ஹோட்டலில் கை கழுவும் இடத்திலா? எனத் தேட வேண்டியதுள்ளதா? கவலையே பட வேண்டாம். இதற்கும் ஐ போன் வழி சொல்லும். அப்படியே, சாவி இருக்குமிடம் அறிய முடியவில்லை என்றாலும், உங்கள் மொபைல் போனைப் பயன்படுத்தி, காரின் கதவினைத் திறந்து, காரின் இஞ்சினையும் இயக்க முடியும். (அப்புறம் அதனை இயக்கி, மற்றவர் மீது மோதாமல் கார் ஓட்டுவது உங்கள் சாமர்த்தியம்.) அப்படியானால், யார் வேண்டுமானாலும், உங்கள் மொபைல் போனைப் பயன்படுத்தி, காரை எடுத்துச் சென்றுவிடலாம் என்று எண்ணுகிறீர்களா? அதற்காகவே, ஒன்று அல்லது இரண்டு அடுக்கு பாதுகாப்பு முறை ஐ போனில் தரப்படுகிறது.